Борис Младенов-Young
В живота си не съм познал ненавист…

chitanka.info

В живота си не съм познал ненавист,

от злост не бе духът ми осквернен,

не бях от детството до днешен ден

изпитал даже благородна завист.

Че някои са от пари червиви

и имат къщи, вили и коли…-

с подобен факт не биха те могли,

да ме отровят с чувства завистливи.

Но скръбна вест за мой познат починал

в мен нещо промени и превъртя;

здрав, читав легнал…, а на сутринта

в леглото го намерили изстинал.

Тогаз за първи път извърших грях —

за тази „лека“ смърт… му завидях!!!

Сидни, Австралия — 2016 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.